SISTEMUL DE DREPT ŞI SISTEMUL JUDICIAR ÎN ROMÂNIA

 

1. Originea sistemului de drept românesc modern

 

Primele încercări de aliniere a legislaţiei româneşti la valorile filozofice şi principiile juridice europene apărute sub suflul Revoluţiei franceze din 1789 datează încă din primele decenii ale secolului al XIX-lea, culminând cu proiectul de Constituţie a Cărvunarilor elaborat în Moldova în 1822, care conţine unele dintre drepturile şi libertăţile consfinţite în Declaraţia drepturilor omului şi cetăţeanului din 1789. In timpul mişcării revoluţionare din Ţara Românească din 1821 se militează pentru schimbări sociale asemănătoare celor înfăptuite în Franţa în timpul Revoluţiei din 1789. Programul revoluţionar din 1784 al lui Horea în Transilvania conţine obiective sociale cu substrat juridic şi filozofic care vor fi susţinute cinci ani mai târziu în timpul Revoluţiei burgheze din Franţa (este vorba de desfiinţarea iobăgiei şi a privilegiilor de clasă şi de instaurarea dreptăţii şi a egalităţii între oameni).

Concepţiile politico-juridice europene, progresiste şi revoluţionare pentru acea epocă, nu puteau fi concretizate în Principatele Româneşti, deoarece, acestea se aflau sub suzeranitatea unor mari puteri cum erau Rusia Ţaristă, Turcia şi Imperiul Habsburgic.

Sistemul de drept românesc - bazat în Evul Mediu pe cutuma denumită “Jus Valachicum” - este integrat începând cu a doua jumătate a secolului al XIX - lea în sistemul de valori juridice, filozofice europene şi bazat din ce în ce mai mult pe doctrina europeană de drept, înrâurite la rândul lor de marile principii liberale care au stat la baza Codului Civil Napoleon. In materie penală, sistemul de drept românesc este influenţat de principiile legislaţiei penale europene, în special de Codul penal al Prusiei din anul 1851.

La baza Codului civil român, intrat în vigoare în 1865 s-au aflat dispoziţiile cuprinse în Codul Napoleonian, adaptate realităţilor româneşti, Codul civil fiind aplicat în liniile sale directoare fără întrerupere până în prezent.

Chiar Constituţia României adoptată în 1866 şi promulgată de Principele Carol I are la bază Constituţia Belgiei din 1832, aceasta fiind, la rândul ei, inspirată din legislaţia constituţională a Franţei revoluţionare.

Codul civil român, Codul penal şi Constituţia din 1866 au constituit pilonii pe care s-a construit şi a evoluat, pe traiectoria unui proces evolutiv, întregul sistem de drept românesc în a doua jumătate a secolului al XIX-lea.

Un factor determinant în progresul sistemului legal l-a constituit şi adoptarea Constituţiei din 1923 - Constituţia cea mai liberală din istoria politică modernă a ţării - care a pus, totodată, bazele unificării legislative a întregului teritoriu naţional reîntregit la sfârşitul primului război mandial prin voinţa suverană a poporului român exprimată în mari Adunări referendare.

Progresul ascendent şi dinamic al instituţiilor politice şi juridice, inclusiv al sistemului judiciar a fost diminuat în preajma izbucnirii celui de-al doilea război mondial şi în final stopat la sfârşitul anului 1947, când întreaga putere politică a fost cucerită de Partidul comunist iar România atrasă, împotriva voinţei poporului, în sfera de influenţă sovietică.

Timp de 40 de ani sistemul de drept a servit ca instrument de impunere a voinţei de stat totalitariste. Trebuie remarcat însă că în ciuda transformării radicale a întregului sistem de drept, dreptul civil a rămas, cu principiile şi instituţiile sale fundamentale, baza de reglementare a raporturilor civile. Codul comercial a căzut în parte în desuetudine, dar substanţa sa a rămas neschimbată, dovadă că după Revoluţia din 1989, Codul comercial a fost practic revigorat şi se aplică în continuare.

 

2.Sistemul de drept consfinţit în Constituţia din 1991.

 

Revoluţia din decembrie 1989 a pus capăt nu numai instituţiilor politice de guvernare ale statului totalitar, dar în acelaşi timp a inaugurat reaşezarea la temelia întregului sistem de drept românesc a valorilor liberale şi principiilor democraţiei constituţionale europene, a normelor statului de drept.

Adoptarea Constituţiei în 1991 şi aprobarea ei prin referendum naţional au marcat consacrarea unui nou cadru juridic fundamental de exercitare a puterii politice şi de abordare de către autorităţile publice a raporturilor stat - cetăţean.

Constituţia a stabilit principalele instituţii ale sistemului politic: Parlamentul, Preşedintele României, Guvernul şi sistemul instanţelor judecătoreşti, precum şi raporturile între aceste autorităţi, cu respectarea strictă a principiului separaţiei celor trei puteri în stat. De asemenea, a garantat o gamă complexă de drepturi şi libertăţi cetăţeneşti al căror conţinut corespunde pe deplin standardelor europene privind drepturile fundamentale ale omului şi apărarea demnităţii fiinţei umane.

Regimul politic instituit de Constituţie este cel semiprezidenţial, cu o anumită ascendenţă a perogativelor forului legislativ, faţă de cele ale Preşedintelui Republicii, fapt ce imprimă regimului politic trăsături puternice de regim parlamentar.

Parlamentul României este definit de Constituţie ca organ reprezentativ suprem al poporului român şi unica autoritate legiuitoare a ţării şi se constituie prin alegeri libere şi democratice organizate din patru în patru ani prin vot universal, egal, direct, secret şi liber exprimat, pe bază de scrutin de listă şi de candidaturi independente,potrivit principiului reprezentării proporţionale. 

De subliniat este faptul că în Camera Deputaţilor, sunt reprezentate, în afara de UDMR, care prin statut şi program este considerată un partid politic, 15 organizaţii ale cetăţenilor români aparţinând unor minorităţi naţionale, fapt care dovedeşte pe deplin că statul român asigură cetăţenilor săi de altă naţionalitate decât cea română condiţii reale de exprimare neîngrădită a identităţii lor şi din punct de vedere politic.

Prin funcţiile sale, Parlamentul României este principala autoritate publică care transpune în norme de drept programul de guvernare promovat de Guvern, asupra căruia acesta a primit votul de încredere din partea forului legislativ. Principalele direcţii de reformă a vieţii social - economice, a economiei naţionale au căpătat în anii care au trecut de la adoptarea Constituţiei în 1991, forma legilor adoptate de Parlament sau a unor acte ale Guvernului. 

In calitate de reprezentant suprem al poporului, Parlamentul exercită, totodată, în numele acestuia un control politic asupra membrilor puterii executive. Prin intermediul Parlamentului se asigură şi un control direct asupra activităţii unor instituţii cu un rol deosebit de important în stat cum ar fi, de pildă, Serviciul Român de Informaţii, Societatea Română de Radiodifuziune şi Societatea Română de Televiziune.

Preşedintele României deţine un rol de mediator între puterile statului, precum şi între stat şi societate. Potrivit Constituţiei, Preşedintele României reprezintă statul român şi este garantul independenţei naţionale, al unităţii şi al integrităţii teritoriale a ţării.

In calitate de şef al statului, Preşedintele României veghează la respectarea Constituţiei şi la buna funcţionare a autorităţilor publice. Preşedintele României este ales prin vot universal, direct, pentru un mandat de patru ani care poate fi reînnoit o singură dată.

Prin perogativele sale constituţionale Preşedintele României nu este numai un factor de echilibru şi de mediere, dar şi un factor de decizie cu caracter executiv. Deşi atribuţiile sale constituţionale sunt asemănătoare în multe privinţe preogativelor unui şef al puterii executive într-un stat cu regim parlamentar, Preşedintele României deţine totuşi instrumente prin care poate orienta semnificativ direcţii de guvernare sau programe preconizate de Guvern. Astfel, Preşedintele României poate participa la şedinţele Guvernului în care se dezbat probleme de interes naţional privind politica externă, apărarea ţării, asigurarea ordinii publice, în această calitate, şeful statului prezidând şedinţele Guvernului. De asemenea, Preşedintele României adresează Parlamentului mesaje cu privire la principalele probleme politice ale naţiunii.

Un rol important este deţinut de şeful statului în finalizarea procesului legislativ. Astfel, Preşedintele promulgă legile adoptate de Parlament, dar înainte de promulgare are posibilitatea să sesizeze Curtea Constituţională în cazul în care consideră că un text legal contravine Constituţiei sau să retrimită legea Parlamentului cerându-i să o reexamineze.

Preşedintele României are perogativa constituţională de a cere poporului, după ce a consultat Parlamentul, să-şi exprime, prin referendum, voinţa cu privire la problemele de interes naţional.

Puterea executivă este reprezentată nu numai prin Preşedintele României, ci şi prin Guvern. In concordanţă cu dispoziţiile constituţionale, Guvernul, potrivit programului său de guvernare acceptat de Parlament, asigură realizarea politicii interne şi externe a ţării şi exercită conducerea generală a administraţiei publice.

Componenţa Guvernului propusă de candidatul la funcţia de Prim - ministru, nominalizat de şeful statului, este aprobată de Parlament odată cu acceptarea programului de guvernare. Rezultă că în sistemul de drept românesc Guvernul este emanaţia Parlamentului. De altfel, membrii Guvernului pot cumula mandatul de deputat sau de senator, dacă au fost aleşi anterior în această calitate. Echipa guvernamentală îşi asumă răspunderea politică în faţa Parlamentului, care în afară de întrebări sau interpelări adresate Guvernului sau oricăruia dintre membrii acestuia, poate adopta o moţiune de cenzură cu votul majorităţii deputaţilor şi senatorilor, ceea ce echivalează cu retragerea încrederii acordate acestuia. Totodată, Guvernul îşi poate angaja răspunderea în faţa Camerei Deputaţilor şi a Senatului, în şedinţă comună, asupra unui program, a unei declaraţii de politică generală sau a unui proiect de lege.

In afară de hotărâri, prin care Guvernul creează cadrul juridic de punere în executare a legilor adoptate de Parlament, acesta poate adopta norme cu putere de lege ordinară cu autorizarea prealabilă dată de Parlament prin delegare legislativă. Guvernul are dreptul ca în cazuri excepţionale să adopte ordonanţe de urgenţă, care intră în vigoare numai după depunerea lor spre aprobare la Parlament.

Constituţia a încredinţat perogativele puterii judecătoreşti Curţii Supreme de Justiţie şi celorlalte instanţe stabilite prin lege. Acestea sunt judecătoriile, tribunalele, Curţiile de Apel, inclusiv instanţele militare. Tot în cadrul autorităţii judecătoreşti Constituţia include şi Ministerul Public. Această autoritate publică îndeplineşte caracteristicile de organ executiv, întrucât reprezintă interesele generale ale societăţii şi funcţionează sub autoritatea ministerului justiţiei, dar participă efectiv la înfăptuirea justiţiei. Activitatea Ministerului Public este organizată potrivit principiilor legalităţii, imparţialităţii şi al controlului ierarhic. Ministerul Public îşi exercită atribuţiile prin procurori constituiţi în parchete pe lângă fiecare instanţă judecătorească, sub autoritatea ministerului justiţiei.

In componenţa autorităţii judecătoreşti este inclus şi Consiliul Superior al Magistraturii, acest organism având importante atribuţii în legătură cu buna desfăşurare a activităţii instanţelor.

In sistemul de drept o jurisdicţie specială este înfăptuită de Curtea Constituţională (autoritate publică cu o competenţă exclusivă de contencios constituţional) şi de Curtea de Conturi, care are rolul unei instanţe administrativ - jurisdicţionale.

Actualul sistem de drept românesc se află într-un amplu proces de restructurare şi de modificare la nivelul unor ramuri şi instituţii juridice - proces început chiar din decembrie 1989 şi dinamizat după adoptarea în 1991 a Constituţiei - urmărindu-se ca ţel final corelarea conţinutului normelor juridice cu noile realităţi sociale şi cerinţe ale reformei, precum şi armonizarea întregii legislaţii cu cea a Uniunii Europene.

Evident, acest proces este de durată şi se desfăşoară pe etape, corespunzător programului şi orientărilor legislative ale Guvernului, validate într-o formă sau alta de Parlament. Este semnificativ, din acest punct de vedere, că atât la nivelul forului legislativ, cât şi la nivelul altor autorităţi publice cum ar fi, de pildă Consiliul Legislativ, Ministerul Justiţiei, s.a. funcţionează departamente speciale care urmăresc armonizarea sistemului de drept românesc cu legislaţia comunitară. In cadrul Guvernului funcţionează chiar un Departament pentru Integrare Europeană.

Nu îşi găseşte locul în acest documentar sintetic prezentarea pe larg a tuturor modificărilor legislative adoptate de Parlament pentru modernizarea unor instituţii juridice şi armonizarea lor cu normele de drept aplicabile în statele Uniunii Europene şi la nivel comunitar.

Guvernul României şi forul legislativ şi-au exprimat întreaga disponibilitate pentru transpunerea în norme juridice a recomandării făcute ţării noastre privind modificarea unor texte legale, cum au fost de pildă unele dispoziţii ale Codului penal.

In ceea ce priveşte raporturile între sistemul de drept românesc şi sistemele juridice ale statelor membre ale Uniunii Europene, precum şi cu dreptul comunitar, una dintre priorităţi o constituie cunoaşterea în detaliu de către membrii Parlamentului României, experţii comisiilor parlamentare sau ai Guvernului, ori ai unor ministere, a legislaţiei comunitare în diferite domenii ale vieţii sociale şi îndeosebi în cele legate de reforma economică.

Această prioritate corespunde programelor de reformă iniţiate de Guvernul României în actuala legislatură.

 

1. Reforma sistemului judiciar

 

Programul de reformă a sistemului judiciar a fost determinat în principal de cerinţa asigurării unei mai bune administrări a actului de justiţie şi de garantarea reală a accesului la justiţie şi a dreptului la apărare ale cetăţeanului.

Reforma sistemului judiciar a început chiar cu adoptarea unei noi legi privind organizarea judecătorească, căreia i s-au adus ulterior modificări, dintre care cea mai recentă prin Legea nr.142 din 24 iulie 1997. 

Legea nr.92/1994 a prevăzut că instanţele judecătoreşti înfăptuiesc justiţia în scopul apărării şi realizării drepturilor şi libertăţilor fundamentale ale cetăţenilor, precum şi a celorlalte drepturi şi interese legitime deduse judecăţii. Prin lege s-a stabilit un nou statut al magistraţilor, corespunzător principiilor statului de drept. Astfel, aşa cum se prevede în lege, judecătorii sunt independenţi şi se supun numai legii. Judecătorii numiţi de Preşedintele României sunt inamovibili. Prin această dispoziţie constituţională s-a înlăturat orice posibilitate de imixtiune în activitatea magistraţilor sau de influenţare a acestora. Totodată, s-a instituit principiul egalităţii de tratament prin dispoziţiile potrivit cărora nimeni nu este mai presus de lege, justiţia înfăptuindu-se în mod egal pentru toate persoanele, fără deosebire de rasă, de naţionalitate, de origine etnică, de limbă, de religie, de sex, de opinie, de apartenenţă politică, de avere sau de origine socială.

Prin Legea pentru organizarea judecătorească s-au reintrodus curţile de apel competente să judece în prima instanţă precum şi ca instanţe de apel şi de recurs.

Legea nr.142/1997 a definit mai clar rolul Ministerului Public care îşi exercită atribuţiile prin procurori constituiţi în parchete pe lângă fiecare instanţă judecătorească, sub autoritatea ministrului justiţiei. Activitatea Ministerului Public este organizată potrivit principiilor legalităţii, imparţialităţii şi al controlului ierarhic, instituţia respectivă fiind independentă în relaţiile cu celelalte autorităţi publice.

Controlul asupra tuturor procurorilor se exercită de ministrul justiţiei, prin procurori inspectori din cadrul Parchetului de pe lângă Curtea Supremă de Justiţie şi din parchetele de pe lângă curţile de apel sau prin alţi procurori delegaţi. Dispoziţiile ministrului justiţiei, date în mod direct sau prin procurorul general, în vederea respectării şi aplicării legii, sunt obligatorii.

Parchetul de pe lângă Curtea Supremă de Justiţie este condus de un procuror general numit de Preşedintele României la propunerea ministrului justiţiei.

O măsură cu caracter de reformă a sistemului judiciar o constituie înfiinţarea Consiliului Superior al Magistraturii care are rolul de a propune în funcţie pe judecători şi procurori şi promovarea acestora. Intre alte atribuţii, Consiliul Superior al Magistraturii îndeplineşte şi rolul de consiliu de disciplină al judecătorilor.

Reforme instituţionale s-au produs, de asemenea, la nivelul Ministerului de interne şi al Inspectoratului General al Poliţiei, în ceea ce priveşte demilitarizarea şi crearea unor organisme specializate în combaterea crimei organizate.

A fost îmbunătăţit sistemul de executare a pedepselor, în special prin trecerea în subordinea Ministerului Justiţiei a Corpului de inspecţie penitenciară.

Din reforma de ansamblu a sistemului judiciar nu pot fi excluse modificările aduse Codului penal şi Codului de procedură penală spre a pune de acord legislaţia penală cu schimbările politice şi social economice după 1989, cu dispoziţiile noii Constituţii, cu cerinţele Convenţiei Europene privind drepturile omului, ca şi cu obligaţiile internaţionale în materie penală asumate de România.

De asemenea, în acest sens mai pot fi menţionate Legea nr.51/1995 privind organizarea şi exercitarea profesiei de avocat precum şi Legea nr.36/1995 (Legea notarilor publici şi a activităţii notariale).

 

Reforma de ansamblu a sistemului de drept şi a celui judiciar se află la început. Nici o formaţiune politică nu poate estima cât va dura înfăptuirea ei, întrucât această reformă este o componentă a reformei întregii societăţi româneşti. Reforma justiţiei nu poate fi separată de reforma în domeniul instituţiilor politice - reformă care s-a înfăptuit prin adoptarea Constituţiei din 1991 şi este consolidată de atunci - ,de reforma în domeniul economiei naţionale, al instituţiilor de cultură, s.a.

Se poate spune că toate reformele instituţionale sunt corelate la nivel psiho-social cu reformarea comportamentului civic, a modului de a gândi şi concepe valorile fundamentale ale democraţiei constituţionale, principiile economice de piaţă.

Important nu este gradul de înfăptuire a reformelor structurale din societatea românească, care se pot derula mai rapid sau mai lent în funcţie de realităţile concrete dintr-un domeniu sau altul sau chiar de conjunctura relaţiilor internaţionale şi de raporturile României cu alte state sau cu organisme internaţionale. Important este că atât Guvernantul cât şi populaţia urmăresc o reformă generală, de substanţă al cărui beneficiar să fie întreaga societate şi fiecare cetăţean în parte.

Infăptuirea acestui ţel nu se face însă nici automat, de la sine, nici rapid pentru că nici o ţară europeană nu a reuşit în evoluţia sa politică să facă o reformă generală a întregii vieţi sociale în şapte, zece sau mai mulţi ani.

Accelerare artificială a oricărei reforme, impunerea unor tipare străine felului de a fi al unei naţiuni, fără o pregătire minuţioasă, fără un sprijin real şi concret riscă să încetinească mersul acesteia sau să o orienteze spre domenii marginale.

Iată de ce se impune, dincolo de dialogul diplomatic, de enunţul unor recomandări - necesare fără îndoială - sprijinul material şi concret, parteneriatul pe baze egale şi evaluarea realistă a etapelor şi a instrumentelor folosite pentru stimularea şi impulsionarea schimbărilor prin care trece în prezent societatea românească în perspectiva aderării sale la structurile comunitare ale Uniunii Europene. 

